Mana dziesma
Šis raksts ir par Renāra Kaupera komponēto dziesmu. Par citām jēdziena Mana dziesma nozīmēm skatīt nozīmju atdalīšanas lapu. "Mana dziesma" ir Renāra Kaupera komponēta dziesma, kuru pirmo reizi atskaņoja 2005. gada 29. jūnijā IX Latvijas Skolu jaunatnes dziesmu un deju svētku atklāšanas koncertā. Dziesmas teksta līdzautore ir šo svētku atklāšanas koncerta mākslinieciskā vadītāja Inga Cipe, tās aranžējumu veidoja komponists Valts Pūce. Pirmatskaņojumā piedalījās grupas „Prāta Vētra”, „Iļģi”, orķestris „Sinfonia concertante” un Atklāšanas Lielais koris. 2018. gadā "Mana dziesma" ieguva trešo vietu Radio SWH organizētajā LVtop100 aptaujā. 2022. gada 27. martā "Mana dziesma" pirmo reizi izskanēja ukraiņu valodā (ukraiņu: Моя пісня), dzejnieka Serhija Lokšina (ukraiņu: Сергій Локшин) vārdi. Dziesmu izpildīja grupa "Prāta Vētra", Rīgas Gospelkoris un stīgu kvartets "Juno".